4 minuti lugemine. Autor Aale-Triinu Sonn, kes on kriya hatha jooga ja lapseootel jooga juhendaja, sünnitoetaja ning kolme lapse ema.
#000000
Peale 25 aastat joogapraktikat võin täna, kolme lapse ema ja professionaalse sünnitoetajana öelda päris kindlalt, et sünnitus on nagu üks imeline ja erakordne jooga liik, mille tähtsaimad tehnikad on teadlik kohalolu, hingamine, mõtetest lahti laskmine ja emotsioonide vabastamine, sügav lõdvestumine, keha tagasiside “kuulamine”, tänulikkuse praktika jne. Joogas õpitu annab olulised eelised ja oskused sünnituse jaoks.
#000001
5 tähtsamat oskust, mis toetavad Sind lapse sündimise juures:
#000002
Keskendu hetkes toimuvale! See tähendab protsessis edasiliikumist üks samm korraga, üks tuhu korraga, teadvustades seda, kuidas iga tuhu on nagu abistav laine, mis toob Sinu beebi Sulle lähemale. Ära mõtle sellele, kaua see veel kestab. ☺ Ole iga tundmuse jaoks kogu oma armastuse ja usaldusega kohal ja usalda protsessi.
Lõdvestu! Küsi endalt või palu oma tugiisikul aeg-ajalt korrata küsimust: “Kas on midagi, mida ma veel saan lõdvestada?” Sünnitus on vahelduva dünaamikaga ja tuhude laineharjad vaheduvad täieliku lõdvestusega. Mida paremini Sa oled õppinud lõdvestuma, nii kehaliselt kui ka psüühiliselt, seda paremini jõuad Sa küllalt lühikese ajaga lasta kõikidel pingetel päriselt lasta minna. Kergelt koguda jõudu uue laine tulekuks, beebit Sulle lähemale kannavad. Üks nipp paremaks lõdvestumiseks on visualiseerida avardumist oma kehas ja ka hinges.
Luba emotsioonidel ilmneda ja vabaneda kergendaval moel. Kõik tunded on turvalised! Kõik, mis sinuga toimub, on õige. Vahel on meil sügaval peidus juba varasemast elust allasurutud emotsioone, mis võivad ka veidi pidurdada sünnituse voolavalt loomulikku kulgu. Vaata endasse ja märka, kas Sinus on midagi, mida püüad alateadlikult pisut kontrollida kas seda ignoreerides või eitades, niimoodi seda tahtmatult tagasi hoides. Abi on sellest, kui lubad tundel ilmneda, kerkida täiesti pinnale ja liikuda endast läbi nagu mingil lainel, mis lõpuks lahkudes hajub lõpmatusse avarusse. Emotsioon saab vabanedes luua uut ruumi, uut kergust ja vabadust, voolavust ja loomulikku heaolu, mis edendab sünnitust. ☺
Kasuta hingamist! Teadlik ja sujuv hingamine on Sinu üks olulisimaid oskusi sünnitusel. Tea, et iga sissehingamine toob alati täiesti uut energiat ja iga väljahingamisega saad vabastada absoluutselt kõik, mida Sa enam ei vaja. Tuhude ajal hinga nina kaudu sisse ja välja hinga avatud suust. Kui protsess intensiivsemaks läheb, võid välja hingata ka nagu puhudes või häälega “uuu”, “aaa” või ka teisi vokaale pikalt häälides. Ära hoia hinge kinni!
Suhtle oma beebiga juba enne tema sündimist ja kindlasti ka tema sünni ajal! Laps ja ema on nagu üks tervik. Beebi teab, kuidas sündida, ema keha teab täpselt, kuidas lasta sel juhtuda. Võid pöörduda igal ajal oma beebi poole, kinnitades, et ta on väga oodatud ja armastatud. Lapse sünni protsessi ajal võid samuti talle ikka ja jälle teada anda, et tema sündimine on midagi, mida Sa igal moel tervitad ja millele iga tuhu ajal “jaa” saad öelda. Selline koostöö teeb imesid, sõna otseses mõttes! Võid ka visualiseerida, et teed talle läbi vaba avardumise ruumi sündimiseks. Meie kehad on imelised, nad suudavad avarduda tõepoolest alati nii palju kui vaja ja veelgi rohkem, kui Sa vaid lubad sellel täielikult juhtuda ja usaldad looduse tarkust enda kehas.
#000003
Aale-Triinu Sonn alustas lapseootel emade joogatundidega 2006. aastal. Tema juhendamisel on sünnituseks valmistunud üle 1000 naise. Juunist 2018 on Aale-Triinu ka diplomeeritud doula ehk pere- ja sünnitoetaja ning samuti sertifitseeritud imetamisnõustaja.
#000005
Seotud lood: 6 olulist asja, mida imetamise kohta teada juba enne sünnitust.
#000007
5 fakti, miks joogatada just beebiootel.
#000008
“Miks mu laps käitub nii nagu ta käitub?” Rita Rätsepp
#000011
“Kuidas toetada last stressiga toimetulekul?” Rita Rätsepp
#000012